## Uredba o prihvaćanju povećanja kvote Republike Hrvatske u Međunarodnom monetarnom fondu

### NN 163/1998 (23.12.1998.), Uredba o prihvaćanju povećanja kvote Republike Hrvatske u Međunarodnom monetarnom fondu

# VLADA REPUBLIKE HRVATSKE

Na temelju članka 6. Zakona o prihvaćanju članstva Republike Hrvatske
u Međunarodnom monetarnom fondu i drugim međunarodnim financijskim organizacijama
na temelju sukcesije ("Narodne novine", broj 89/92), a u svezi odredbe
članka III Odjeljka 2. Statuta Međunarodnog monetarnog fonda ("Narodne
novine - Međunarodni ugovori", broj 3/92), Vlada Republike Hrvatske je
na sjednici održanoj 18. prosinca 1998. godine donijela

## **UREDBU**

### **O PRIHVAĆANJU POVEĆANJA KVOTE REPUBLIKE HRVATSKE U MEĐUNARODNOM MONETARNOM FONDU**

Članak 1.

Prihvaća se povećanje kvote Republike Hrvatske u Međunarodnom monetarnom
fondu u skladu s odredbama Rezolucije o povećanju kvote članica Međunarodnog
monetarnog fonda - Jedanaesta opća revizija (Rezolucija br. 53-2).

Članak 2.

Kvota Republike Hrvatske povećava se za dodatnih 103.500.000 SDR-a (specijalnih
prava vučenja), koje će Republika Hrvatska upisati sukladno Rezoluciji
o povećanju kvote članica Međunarodnog monetarnog fonda - Jedanaesta opća
revizija (Rezolucija br. 53-2).

Ukupan iznos kvote Republike Hrvatske nakon povećanja iz članka 1. ove
Uredbe iznosi 365.100.000 SDR-a.

Članak 3.

Plaćanje 25%-tnog povećanja kvote Republike Hrvatske izvršit će se u
specijalnim pravima vučenja uz istovremeno korištenje rezervne tranše.

Preostalih 75% povećanja kvote Republika Hrvatska će platiti u domaćoj
valuti terećenjem vlastite mjenice.

Plaćanje iz stavaka 1. i 2. ovog članka izvršit će se u roku od 30 dana
nakon što povećanje kvote stupi na snagu.

Članak 4.

Zadužuje se Hrvatska narodna banka da, u ime i za račun Republike Hrvatske,
izvrši preuzete financijske obveze Republike Hrvatske u svezi povećanja
kvote iz članka 1. ove Uredbe.

Članak 5.

Plaćanja iz članka 3. ove Uredbe, Hrvatska narodna banka će izvršiti
na način da tereti vlastitu mjenicu, izdanu u ime i za račun Republike
Hrvatske na dan 4. ožujka 1993. godine, a u korist Međunarodnog monetarnog
fonda, za dodatni iznos koji odgovara protuvrijednosti 103.500.000 SDR-a
u domaćoj valuti, a prema službenom tečaju SDR-a.

Članak 6.

U slučaju naplate vlastite mjenice navedene u članku 5. ove Uredbe,
Republika Hrvatska će Hrvatskoj narodnoj banci uredno i pravovremeno platiti
sve novčane iznose u protuvrijednosti domaće valute, i to u roku od tri
dana od primitka poziva za plaćanje.

Članak 7.

Ovlašćuje se Hrvatska narodna banka da svoja potraživanja prema Republici
Hrvatskoj temeljem ove Uredbe, a koja Republika Hrvatska ne podmiri u roku
dospijeća, naplati bez naloga i posebne suglasnosti, kao i bez sudske odluke,
na teret sredstava viška prihoda nad rashodima Hrvatske narodne banke koji
se usmjerava kao prihod državnog proračuna Republike Hrvatske.

Članak 8.

U državnom proračunu Republike Hrvatske će se planirati sredstva potrebna
za podmirenje potencijalnih obveza koje proizlaze iz povećanja kvote Republike
Hrvatske u Međunarodnom monetarnom fondu.

Članak 9.

Ovlašćuje se guverner Hrvatske narodne banke da izvijesti Međunarodni
monetarni fond o prihvaćanju povećanja kvote iz članka 1. ove Uredbe, te
da u odgovarajućoj formi dostavi Međunarodnom monetarnom fondu sve potrebne
dokumente za upis povećanja kvote iz članka 1. ove Uredbe.

Članak 10.

Ova Uredba stupa na snagu danom objave u "Narodnim novinama".

Klasa: 402-09/98-02/01
Urbroj: 5030114-98-1
Zagreb, 18. prosinca 1998.

Predsjednik
**mr. Zlatko Mateša,** v. r.

Uredba, NN 163/1998-2005